It-team nazzjonali tal-football tan-nisa fl-Istati Uniti tilef kawża fil-qorti federali Amerikana wara li allegaw li ma kinux qed jitħallsu bl-istess ammont ta’ flus daqs il-players irġiel. Din il-kawża nfetħet minn 28 player femminili li huma membri tat-team nazzjonali Amerikan kontra l-federazzjoni tal-football fl-Istati Uniti. Huma kienu qed jitolbu s-somma ta’ $66 miljun f’danni wara, li skond huma, l-assoċjazzjoni ma mxietx skond ir-regoli tal-ugwaljanza. Il-kelliema għal dawn il-grupp ta’ players Molly Levinson qalet li qed tippjana li tappella kontra din id-deċiżjoni filwaqt li qalet li bħala grupp ta’ nisa jinsabu xxukkjati u diżappuntati bit-trattament li qed jirċievu mill-awtoritajiet sportivi Amerikani. Levinson sostniet qed ikomplu jaħdmu qatigħ favur aktar ugwaljanza u jinsabu kunfidenti li l-każ tagħhom se jkun ikkunsidrat. Hija qalet li m’għandux ikun hemm diskriminazzjoni fil-ħlas tal-players irrispettivament is-sess tagħhom. L-imħallef Gary Klausner sema’ dan il-każ li fih dan il-grupp ta’ players qed isostni li kien hemm ukoll trattament xejn sabiħ fuq benefiċċji li kellhom jittieħdu fuq ivjaġġar u assistenza medika u li baqgħu ma kellhomx dritt għalihom. It-team nazzjonali tan-nisa tal-Istati Uniti rebaħ it-Tazza tad-Dinja li saret matul is-sajf li għadda sabiex kisbu r-raba’ unur b’kollox. Huma rebħu wkoll ħames midalji tad-deheb fil-Logħob Olimpiku. Fi tweet li ħarġet l-attakkanta Megan Rapinoe, li kienet ukoll ir-rebbieħa tal-Ballun tad-Deheb u anke ż-Żarbun tad-Deheb kompliet isostni r-rieda tagħha li tiġġieled għad-drittijiet tagħha u dawk ta’ madwarha. Anke l-ex skorer prolifiku Amerikana, Alex Morgan, kienet tal-istess opinjoni meta qalet li flimkien kapaċi jissieltu għal drittijiet ugwali. Hija sostniet li jekk iridu jissemmew argumenti b’saħħithom ħdejn is-suċċessi li kisbu t-team nazzjonali tan-nisa, dak tal-irġiel lanqas biss jibda. Fil-fatt jekk wieħed jagħti titwila lejn dak li kisbu t-tim nazzjonali Amerikan tal-irġiel, jara li l-aktar li waslu qrib kien fil-fażi tal-aħħar tmienja tat-Tazza tad-Dinja tas-sena 2002 filwaqt li fl-edizzjoni tas-sena 1930 kienu waslu sat-tielet post.